b'\n_START_ARTICLE_\nAu\xc5\xa1vicas I\n_START_PARAGRAPH_\nAu\xc5\xa1vicas I kartu su Au\xc5\xa1vico-Birkenau ir Au\xc5\xa1vico-Monovico stovyklomis buvo viena did\xc5\xbeiausi\xc5\xb3 hitlerin\xc4\x97s Vokietijos sukurt\xc5\xb3 koncentracijos stovykl\xc5\xb3._NEWLINE_Ji buvo prie nedidelio Au\xc5\xa1vico miestelio Bielico apygardoje. Dalis lagerio Osvencime \xc5\xa1iais laikais yra valstybinis Lenkijos muziejus. Nuo 2007\xc2\xa0m. bir\xc5\xbeelio 27 d. visa Au\xc5\xa1vico koncentracijos stovykla paskelbta UNESCO Pasaulio paveldu; oficialus pavadinimas \xe2\x80\x9eAu\xc5\xa1vicas-Birkenau\xc2\xa0\xe2\x80\x93 vokie\xc4\x8di\xc5\xb3 nacionalsocialist\xc5\xb3 koncentracijos ir naikinimo stovykla\xe2\x80\x9c. SS naudotas vidinis stovyklos trumpinys buvo K. L. Auschwitz. Stovyklos dalys sunumeruotos pokaryje, tam kad ai\xc5\xa1kiai b\xc5\xabt\xc5\xb3 atskirtos trys did\xc5\xbeiausios atskiros koncentracijos stovyklos dalys.\n_START_SECTION_\nStovyklos planavimas\n_START_PARAGRAPH_\nPo Lenkijos u\xc5\xbepuolimo 1939\xc2\xa0m. okupacin\xc4\x97 vald\xc5\xbeia, vykdydama germanizacjos politik\xc4\x85 daugiausia Lenkijos \xc5\xbeydus perk\xc4\x97l\xc4\x97 \xc4\xaf barak\xc5\xb3 stovykl\xc4\x85, kuri buvo pastatyta 1916\xc2\xa0m. Au\xc5\xa1vico mieste vokie\xc4\x8di\xc5\xb3 padieniams darbininkams. 1940\xc2\xa0m. vokie\xc4\x8di\xc5\xb3 okupantai i\xc5\xa1 buvusi\xc5\xb3 sezonini\xc5\xb3 darbinink\xc5\xb3 gyvenam\xc5\xb3j\xc5\xb3 patalp\xc5\xb3 padar\xc4\x97 koncentracijos stovykl\xc4\x85, kuri pirmuoju etapu (vadinamuoju \xe2\x80\x9elenk\xc5\xb3 etapu\xe2\x80\x9c) iki 1942\xc2\xa0m. vidurio, buvo skirta lenkams re\xc5\xbeimo prie\xc5\xa1ininkams internuoti ir i\xc5\xa1naudoti priverstiniams darbams._NEWLINE_I\xc5\xa1 prad\xc5\xbei\xc5\xb3 Au\xc5\xa1vico koncentracijos stovykla d\xc4\x97l savo patogaus susisiekimo buvo suplanuota kaip tarpin\xc4\x97 ir karantino stovykla Lenkijos pilie\xc4\x8diams i\xc5\xa1 Auk\xc5\xa1tutin\xc4\x97s Silezijos, kurie tur\xc4\x97jo b\xc5\xabti perkelti \xc4\xaf Vokietij\xc4\x85 priverstiniams darbams. Kadangi netoliese b\xc5\xabta sm\xc4\x97lio ir \xc5\xbevyro karjer\xc5\xb3, stovykla SS buvo \xc4\xafdomi ir ekonomine prasme. H. Himlerio \xc4\xafsakymu 20\xc2\xa0km spinduliu buvo i\xc5\xa1keldinti visi lenkai ir sukurta saugumo zona, kurioje tur\xc4\x97jo b\xc5\xabti sukurtas pavyzdinis \xc5\xabkis. Planai kurti \xc4\x8dia karin\xc4\x99 pramon\xc4\x99 susid\xc5\xabr\xc4\x97 su prie\xc5\xa1taravimais vald\xc5\xbeios aparate. Nepaisant to SS per\xc4\x97m\xc4\x97 vermachto remonto u\xc5\xbesakymus ir nuomavo \xe2\x80\x9esavo\xe2\x80\x9c kalinius priva\xc4\x8dioms bendrov\xc4\x97ms, kurie buvo perkeliami \xc4\xaf gausyb\xc4\x99 ma\xc5\xbeesni\xc5\xb3 lageri\xc5\xb3 aplink._NEWLINE_Planuojant stovykl\xc4\x85 prisid\xc4\x97jo I. G. Farben vadovyb\xc4\x97, ypa\xc4\x8d valdybos narys Otto Ambros, kuris ie\xc5\xa1kojo tinkamos vietos kau\xc4\x8diuko gamybai ir 1940\xc2\xa0m. su\xc5\xbeinojo, kad Au\xc5\xa1vice tam yra tinkama vieta, o reikalingos \xc5\xbealiavos\xc2\xa0\xe2\x80\x93 vanduo, kalk\xc4\x97s, druska ir anglys\xc2\xa0\xe2\x80\x93 netoli Au\xc5\xa1vico gaunamos dideliais kiekiais. 1940\xc2\xa0m. gruod\xc4\xaf O. Ambros aplank\xc4\x97 numatyt\xc4\x85 viet\xc4\x85. 1941\xc2\xa0m. kovo 1 d. HImleris ir I. G. Farben atstovai susitiko pokalbiams ir Au\xc5\xa1vico ap\xc5\xbei\xc5\xabrai, 1941\xc2\xa0m. baland\xc5\xbeio 7 d. Katovicuose \xc4\xafvyko kau\xc4\x8diuko gamyklos \xc4\xafkuriamasis pos\xc4\x97dis. \xc5\xa0i gamykla, kartu su kitomis I. G. Farben gamybos \xc4\xafmon\xc4\x97mis, tapo v\xc4\x97lesni\xc4\x85ja Au\xc5\xa1vico Monovico stovykla.\n_START_SECTION_\n\xc4\xaek\xc5\xabrimas ir pl\xc4\x97tra\n_START_PARAGRAPH_\n1940\xc2\xa0m. gegu\xc5\xbe\xc4\x99 Au\xc5\xa1vicas I buvo \xc4\xafkurtas ne kaip planuota tarpin\xc4\x97 stovykla, o kaip koncentracijos ir priverstini\xc5\xb3 darb\xc5\xb3 stovykla. 1940\xc2\xa0m. gegu\xc5\xbe\xc4\x97s 20 d. \xc4\xaf stovykl\xc4\x85 atve\xc5\xbeti pirmieji kaliniai. \xc5\xa0iuo transportu atvyko kaliniai i\xc5\xa1 Vokietijos, kurie tur\xc4\x97jo perimti prie\xc5\xbei\xc5\xabros ir kontrol\xc4\x97s funkcijas (kalini\xc5\xb3 numeriai 1-30). 1940\xc2\xa0m. bir\xc5\xbeelio 14 d. atvyko 728 lenk\xc5\xb3 politini\xc5\xb3 kalini\xc5\xb3 transportas i\xc5\xa1 Tarnuvo (kalini\xc5\xb3 numeriai 31-759)._NEWLINE_Koncentracijos ir priverstini\xc5\xb3 darb\xc5\xb3 stovyklai panaudotos senos Lenkijos kareivin\xc4\x97s, kurios i\xc5\xa1 dalies buvo supamos sienos. Blokams pritaikyti 18 plytini\xc5\xb3 pastat\xc5\xb3, \xc4\xafrengta ligonin\xc4\x97 ir stovyklos kal\xc4\x97jimas, kuris nuo 1941\xc2\xa0m. rugpj\xc5\xab\xc4\x8dio imtas vadinti 11 bloku. Papildomai pastatyti sargybos bok\xc5\xa1tai ir spygliuotos vielos tvoros.'